U21-guttene måtte vinne i Tyskland for å holde liv i EM-drømmen. Den ble knust etter en svak start på kampen.

Se høydepunktene i vinduet øverst.

Gruppelederen ledet 2-0 bare etter halvtimen.

Erling Braut Haaland hadde vært nær ved én anledning, men tyskerne kunne ledet med fem om de hadde vært effektive.

Begge Norges baklengs var et resultat av et rufsete defensivt arbeid.

– Det er noe ubesluttsomt, nervøst og panisk over forsvarsspillet, sukket Marius Skjelbæk i kommentatorboksen.

I andre omgang reduserte Birk Risa, uten at det hjalp noe annet enn målforskjellen.

Tap i Tyskland ble spikeren i kisten for Leif Gunnar Smerud og U21-guttene. De kan fortsatt ta andreplassen i gruppen foran Irland, men kan maksimalt ende opp med 17 poeng. Det er uansett ikke nok til å havne blant de fire beste toerne.

Kjørte over Norge

Det var ingen tvil om hvem som kom best i gang i Ingolstadt.

I løpet av 20 minutter hadde Schalke-spissen Cedric Teuchert blitt spilt alene med Sondre Rossbach tre ganger.

Det første forsøket reddet Odd-keeperen. Det andre gikk utenfor, mens det tredje gikk inn. Teuchert fikk et hav av rom, og løp med ballen i 30 meter før han trillet ballen forbi Rossbach.

TV 2s kommentatorer var kritiske til et svakt norsk forsvarsspill.

– De deler ut gaver og presanger. Det er greit tyskerne er litt raskere og bedre, men her hjelper vi dem litt til, sa Marius Skjelbæk.

– De står ikke riktig posisjonert. En ting er om en blir spilt ut av et lag fordi de er bedre, men det der var fordi de var sløve, fulgte Solveig Gulbrandsen opp.

Den tyske dominansen fortsatte. Først hamret Luca Waldschmidt ballen i stolpen fra 20 meter. Så, neste gang tyskerne vant ballen tilbake, lyktes han da han testet venstresleggen. Eintracht Frankfurt-spilleren spilte vegg og banket ballen i krysset.

TV 2s kommentatorteam slo fast at det norske forsvaret kunne gjort mer for å avverge skuddet.

– Det der skal ikke skje i det hele tatt. De er slurvete i forsvarsspillet, konstaterte Gulbrandsen.

Annullert Haaland-scoring

Under med 0-2 våknet Leif Gunnar Smeruds menn, om enn noe sent. Braut Haaland ble spilt gjennom av Morten Thorsby.

Han rullet ballen mellom keeperens bein og i mål, men ble vinket av for offside. Reprisene viste at dersom avgjørelsen var korrekt, var den ytterst marginal.

– Det så ikke ut som offside, kommenterte Gulbrandsen.

Heldig Risa-scoring

Etter pause reduserte Norge øyeblikkelig. Venstrebacken Birk Risa fikk rom, og bestemte seg for å fyre av fra 30 meter. Ballen dundret i Lukas Klostermann, og satte den tyske keeperen fullstendig ut av spill.

– Jeg tenkte «hvorfor i all verden gjør du det?», sa en forbauset Skjelbæk da ballen spratt i mål.

I andre omgang var Norge mer med i kampen. Braut Haaland kunne utlignet etter timen spilt, men skuddet ble mesterlig reddet av Alexander Nübel. Så, i det påfølgende angrepet, hadde tyskerne en avslutning i stolpen.

På tampen gjorde Smerud flere offensive bytter. Norge presset på, men klarte aldri å få ballen i nettet. Uansett var det en langt bedre andreomgang.

– Vi kan ta med noe positivt, og det var at vi var på høyde med Tyskland i 45 minutter, sa Skjelbæk da dommeren blåste av kampen.

Lagoppstillinger

Tyskland U21 (4-4-2): Nübel - Klostermann, Tah, Baumgartl, Henrichs - Eggestein, Maier, Löwen (Koch), Neuhaus - Teuchert (Serra), Waldschmidt.

Norge U21 (4-4-2): Rossbach - Mickelson, Hanche-Olsen, Yttergård Jenssen (Samuelsen), Risa - Ryerson, Børkeeiet, Hoff (Johnsen), Thorsby - Ødegaard, Braut Haaland.